钦定古今图书集成/明伦汇编/官常典/第517卷 > 活女
## 钦定古今图书集成/明伦汇编/官常典/第517卷 > 活女

按《金史娄室传》：活女，娄室长子也。年十七，从攻宁江
州，力战创甚，扶出阵间。太祖凭高望见，问之，知是娄
室子，亲抚慰赐药，叹曰：“此儿他日必为名将。”其攻济
州，败敌八千，与敌遇于信州，移剌本陷于阵，活女力
战出之，敌遂北败耶律佛顶等兵于沈州。及宗翰以
兵袭奚王霞末，活女以兵三百，败敌二千。从攻乙室
部，败之，破其二营。迭剌部族叛，率二谋克突入，大破
之。活女常从娄室围太原，宋将种师中以兵十万来
援，活女击败之。大军至河，无船不得渡，娄室遣活女
循水上下。活女率军三百，自孟津而下，度其可渡，遂
引军以济，大军于是皆继之。宋将郭京出兵数万，趋
娄室营，活女从旁奋击，敌乱，遂破之。师还，破敌于平
陆渡，得其船以济。又以兵破敌于张店原。时屯留、太
平、翼城皆有重敌，并破之。又分兵取陕西，蒲州降，留
活女镇之。攻凤翔，活女先登。睿宗定陕西，活女为都
统，进攻泾州，败其兵。王开山以兵拒归路，邀战，再击
再败之，遂降京兆、凤翔诸县。娄室薨，袭合扎猛安，代
为黄龙府路万户。天眷三年，为元帅右都监，迁左监
军。元帅府罢，改安化军节度使，历京兆尹，封广平郡
王。以正隆例，改封代国公，进封隋国公，谥“贞济。”卒，年
六十一。